Document ID: 32013R1418

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1418/2013 ΤΗΣ ΕΠΙΤΡΟΠΉΣ
της 17ης Δεκεμβρίου 2013
σχετικά με τα σχέδια παραγωγής και εμπορίας, σύμφωνα με τον κανονισμό (ΕΕ) αριθ. 1379/2013 του Ευρωπαϊκού Κοινοβουλίου και του Συμβουλίου για την κοινή οργάνωση των αγορών των προϊόντων αλιείας και υδατοκαλλιέργειας
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1379/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για την κοινή οργάνωση των αγορών των προϊόντων αλιείας και υδατοκαλλιέργειας (1), και ιδίως το άρθρο 29,
Εκτιμώντας τα ακόλουθα:
(1)
Οι οργανώσεις παραγωγών προϊόντων αλιείας και υδατοκαλλιέργειας θα πρέπει να συμβάλλουν στην επίτευξη των στόχων της κοινής αλιευτικής πολιτικής και της κοινής οργάνωσης των αγορών στον τομέα των προϊόντων αλιείας και υδατοκαλλιέργειας.
(2)
Συγκεκριμένα, σύμφωνα με τον κανονισμό αριθ. 1379/2013 οι οργανώσεις παραγωγών προϊόντων αλιείας εκπονούν μέτρα για την προώθηση βιώσιμων αλιευτικών δραστηριοτήτων, για τη μείωση των ανεπιθύμητων αλιευμάτων, τη βελτίωση της ιχνηλασιμότητας των αλιευτικών προϊόντων και την εξάλειψη της ΠΛΑ αλιείας, και οι οργανώσεις παραγωγών προϊόντων υδατοκαλλιέργειας εκπονούν μέτρα για την προώθηση της βιώσιμης υδατοκαλλιέργειας, μεριμνούν για την τήρηση των εθνικών στρατηγικών σχεδίων και εξασφαλίζουν την εφαρμογή βιώσιμων πρακτικών υδατοκαλλιέργειας.
(3)
Επιπλέον, ο κανονισμός (ΕΕ) αριθ. 1379/2013 προβλέπει ότι οι οργανώσεις παραγωγών προϊόντων αλιείας και υδατοκαλλιέργειας εκπονούν μέτρα για τη βελτίωση της εμπορίας των προϊόντων και του οικονομικού κέρδους των παραγωγών, τη σταθεροποίηση της αγοράς και τη μείωση του περιβαλλοντικού αντικτύπου των αλιευτικών δραστηριοτήτων.
(4)
Τα σχέδια παραγωγής και εμπορίας που υποβάλλουν οι οργανώσεις παραγωγών στις αρμόδιες εθνικές αρχές τους θα πρέπει να αποσκοπούν στην επίτευξη των στόχων της κοινής οργάνωσης των αγορών των προϊόντων αλιείας και υδατοκαλλιέργειας.
(5)
Για να διευκολυνθεί η ομοιογενής εφαρμογή των σχεδίων παραγωγής και εμπορίας από όλες τις οργανώσεις παραγωγών και για να διασφαλιστεί ότι η δομή των σχεδίων αντικατοπτρίζει τη συμβολή της στην επίτευξη των στόχων που αναφέρονται στα άρθρα 3 και 7 του κανονισμού (ΕΕ) αριθ. 1379/2013, θα πρέπει να καθοριστεί κοινός μορφότυπος των σχεδίων από την Επιτροπή.
(6)
Είναι σκόπιμο να οριστούν ενιαίες προθεσμίες για την υποβολή των σχεδίων παραγωγής και εμπορίας προκειμένου να καταστεί δυνατή η έγκαιρη έγκρισή τους, λόγω της ανάγκης επεξεργασίας κατάλληλου δημοσιονομικού προγραμματισμού για τη χρηματοδοτική στήριξη, η οποία θα είναι διαθέσιμη για την εκτέλεση των εν λόγω σχεδίων στο πλαίσιο μελλοντικής νομικής πράξης της Ένωσης που θα θεσπίζει τους όρους χρηματοδοτικής συνδρομής για τη θαλάσσια πολιτική και την πολιτική αλιείας για την περίοδο 2014-2020.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής εξέτασης προϊόντων αλιείας και υδατοκαλλιέργειας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Μορφότυπος και δομή των σχεδίων παραγωγής και εμπορίας
Ο μορφότυπος και η δομή των σχεδίων παραγωγής και εμπορίας που αναφέρονται στο άρθρο 28 του κανονισμού (ΕΕ) αριθ. 1379/2013 (τα «σχέδια») εμφαίνονται στο παράρτημα του παρόντος κανονισμού.
Άρθρο 2
Προθεσμίες και διαδικασίες για την υποβολή των σχεδίων
1. Οι οργανώσεις παραγωγών υποβάλλουν τα πρώτα τους σχέδια στις αρμόδιες εθνικές αρχές τους έως τα τέλη Φεβρουαρίου 2014. Όσον αφορά τις οργανώσεις παραγωγών που αναγνωρίζονται μετά από την 1η Ιανουαρίου 2014, υποβάλλουν τα πρώτα τους σχέδια στις αρμόδιες εθνικές αρχές οκτώ εβδομάδες μετά από την αναγνώρισή τους. Τα επόμενα σχέδια υποβάλλονται οκτώ εβδομάδες πριν από τη λήξη της προθεσμίας των σχεδίων σε ισχύ.
2. Εφόσον μια αρμόδια εθνική αρχή εκτιμά ότι ένα σχέδιο που έχει υποβληθεί από οργάνωση παραγωγών αποσκοπεί στην επίτευξη των στόχων που αναφέρονται στα άρθρα 3 και 7 του κανονισμού (ΕΕ) αριθ. 1379/2013, εγκρίνει το εν λόγω σχέδιο εντός έξι εβδομάδων από την παραλαβή του και ενημερώνει πάραυτα την οργάνωση παραγωγών.
3. Όταν μια αρμόδια εθνική αρχή διαπιστώνει ότι οι στόχοι που αναφέρονται στα άρθρα 3 και 7 του κανονισμού (ΕΕ) αριθ. 1379/2013 δεν είναι δυνατόν να επιτευχθούν βάσει σχεδίου όπως έχει υποβληθεί, ενημερώνει σχετικά την οργάνωση παραγωγών εντός της προθεσμίας που αναφέρεται στην παράγραφο 2 του παρόντος άρθρου. Η οργάνωση παραγωγών υποβάλλει τροποποιημένο σχέδιο εντός δύο εβδομάδων.
4. Η προθεσμία για την έγκριση του τροποποιημένου σχεδίου είναι τέσσερις εβδομάδες μετά την παραλαβή του.
5. Εάν η αρμόδια εθνική αρχή δεν εγκρίνει ή δεν απορρίψει το σχέδιο σύμφωνα με την παράγραφο 2 ή 4, το σχέδιο θεωρείται ότι έχει εγκριθεί.
Άρθρο 3
Αναθεώρηση σχεδίων
1. Εφόσον μια αρμόδια εθνική αρχή εκτιμά ότι ένα αναθεωρημένο σχέδιο, το οποίο έχει υποβληθεί βάσει του άρθρου 28 παράγραφος 4 του κανονισμού (ΕΕ) αριθ. 1379/2013, αποσκοπεί στην επίτευξη των στόχων που αναφέρονται στα άρθρα 3 και 7 του εν λόγω κανονισμού, εγκρίνει το εν λόγω σχέδιο εντός τεσσάρων εβδομάδων από την παραλαβή του και ενημερώνει πάραυτα την οργάνωση παραγωγών.
2. Όταν μια αρμόδια εθνική αρχή διαπιστώνει ότι οι στόχοι που αναφέρονται στα άρθρα 3 και 7 του κανονισμού (ΕΕ) αριθ. 1379/2013 δεν είναι δυνατόν να επιτευχθούν από το αναθεωρημένο σχέδιο όπως έχει υποβληθεί, ενημερώνει σχετικά την οργάνωση παραγωγών εντός της προθεσμίας που αναφέρεται στην παράγραφο 1 του παρόντος άρθρου. Η οργάνωση παραγωγών υποβάλλει τροποποιημένο σχέδιο εντός δύο εβδομάδων.
3. Η προθεσμία για την έγκριση του τροποποιημένου σχεδίου είναι τέσσερις εβδομάδες μετά την παραλαβή του.
4. Εάν η αρμόδια εθνική αρχή δεν εγκρίνει ή δεν απορρίψει το αναθεωρημένο σχέδιο σύμφωνα με την παράγραφο 1 ή 3, το σχέδιο θεωρείται ότι έχει εγκριθεί.
Άρθρο 4
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 2013.

Labels: 7
3
6